**JŪRINĖS KULTŪROS KOORDINACINĖS TARYBOS**

**PROTOKOLAS**

2014 m. rugsėjo 29 d . Nr. .(20.26.)-TAR1-70

Klaipėda

Posėdis įvyko 2014 m. rugsėjo 16 d. 15.30 val.

Vieta: Didysis pasitarimų kambarys („Akvariumas“), II a. fojė, Klaipėdos miesto savivaldybė.

Posėdžio pirmininkas – Petras Bekėža, Jūrinės kultūros koordinacinės tarybos (JKKT) pirmininkas, Lietuvos jūrininkų sąjungos pirmininkas

Posėdžio sekretorius – Aleksandras Kaupas, JKKT narys, VĮ Klaipėdos valstybinio jūrų uosto direkcijos Vyriausiasis dispečeris.

Dalyvauja Jūrinės kultūros koordinacinės tarybos nariai (10 iš 18):

1. Petras Bekėža, Lietuvos jūrininkų sąjungos pirmininkas;
2. Algirdas Grybas, Jūrininkų centro direktorius;
3. Aleksandras Kaupas, VĮ Klaipėdos valstybinio jūrų uosto direkcijos Uosto priežiūros skyriaus vyriausiasis dispečeris.
4. Gintautas Kutka, Lietuvos laivų savininkų vykdomasis direktorius;
5. Ričardas Lučka, Jūrų kapitono klubo narys;
6. Vidmantas Matutis, Lietuvos marinistikos žurnalistų klubo „Marinus“ pirmininkas,
7. Vidas Pakalniškis, Klaipėdos savivaldybės administracijos Ugdymo ir kultūros departamento Kultūros skyriaus vyr. specialistas;
8. Liudvikas Albertas Mileška, Klaipėdos irklavimo centro direktorius;
9. Sigitas Šileris, Lietuvos laivų įgulų formavimo įmonių asociacijos garbės narys,
10. Olga Žalienė, Lietuvos jūrų muziejaus direktorė,

DARBOTVARKĖ:

1. Dėl vardų susietų su jūra, jūrininkais, pajūrio kraštu, suteikimo metams.
2. Informacija apie ankstesnių sprendimų vykdymą, tolesnių veiksmų aptarimas.

1. SVARSTYTA. Dėl vardų susietų su jūra, jūrininkais, pajūrio kraštu, suteikimo metams.

Pranešėjas – Aleksandras Kaupas, Jūrinės kultūros koordinacinės tarybos narys, VĮ Klaipėdos valstybinio jūrų uosto direkcijos Uosto priežiūros vyriasiasis dispečeris.

Aleksandras Kaupas pristatė idėją.

Pateiktė pasiūlymus dėl metų pavadinimo temų pasirinkimo principų.

Apsvarstyti du principai:

1. Suteikti kalendoriniams metams pavadinimus susijusius su jūra. JKKT apsvarstytų gautus pasiūlymus ir teiktų tvirtinti Miesto savivaldybės tarybai.
2. Suteikti kalendoriniams metams pavadinimus susijusius su jūrine veikla (pvz.: Karinio laivyno, Prekybinio laivyno, Jūrinio mokslo metai ir pan.).

Pažymėta, kad siekiant, kad pagal pavadintų metų temą būtų skiriamas kuratorius (įmonė, mokslo įstaiga, asociacija ar pan.).

KALBĖJO: V. Pakalniškis – atkreipė dėmesį į tai, kad iki šiol Klaipėdoje nebuvo metų skelbimo tradicijų. Metus pradėta skelbti nuo K. Donelaičio jubiliejaus, kuris buvo pažymimas visoje Lietuvoje. Jis pasiūlė, kad siekiant atkreipti dėmesį į Dangės upės išsaugojimo ir vandens turizmo skatinimo problemas, tikslinga būtų skelbti Klaipėdos senojo uosto arba Dangės metus. S. Šileris – pastebėjo, kad Vėtrungių metai atsirado atsitiktinai, t. y. vieno žmogaus iniciatyva ir entuziazmu. Pasak jo, vėtrungėmis Drevernoje itin susižavėjo užsieniečiai, kuriems muziejaus darbuotoja turėjo paaiškinti, kad tai yra savotiškas laivo žymeklis, panašiai kaip IMO numeris. Jis taip pat pasiūlė, kad reikėtų skelbti ir jūrinių mokslų metus, nes toliau Klaipėdos beveik niekas nežino, kad Lietuvoje galima įgyti jūrinę specialybę. A. Grybo nuomone galėtų būti pažymimi jūrininkų ar buriuotojų metai. Tačiau gražios idėjos turėtų būti paremtos ir finansiškai. R. Lučkos nuomone, skelbiant vienus ar kitus metus galima būtų spręsti įsisenėjusias problemas, kurių ypač nemažai yra susijusių su buriavimu (KVJUD neįvykdo įsipareigojimo pastatyti mažųjų laivų prieplauką, jau keletą metų neveikia Smiltynės jachtklubas).

NUTARTA:

1. Tarybos nariams teikti pasiūlymus A. Kaupui iki š.m. spalio 7 d. el.paštu a.kaupas@port.lt.
2. A. Kaupui išanalizuoti ir apibendrinti gautus pasiūlymus. Parengti gautų pasiūlymų pristatymą artimiausiame Tarybos posėdyje.

Nutarimas priimtas bendru sutarimu.

2 SVARSTYTA. Informacija apie ankstesnių sprendimų vykdymą, tolesnių veiksmų aptarimas.

Pranešėjas – Petras Bekėža, Lietuvos jūrininkų sąjungos pirmininkas.

Posėdžio dalyviai informuoti apie tai, kad sekančiame posėdyje numatytas praėjusios „Jūros šventė 2014“ šventės aptarimas, į kurį bus kviečiami ir organizatorių atstovai. Posėdžio dalyviai paraginti iš anksto pasiruošti klausimus ir pastabas renginio organizatoriams. Taip pat pateikta informacija apie įvykusius „Švyturio“ dienos renginius. Atsiliepimai kol kas tik geri.

Posėdžio dalyviams priminta apie V. Matučio pateiktą klausimą dėl prioritetų skirstant Klaipėdos miesto biudžeto lėšas kultūros projektų finansavimui. Nors buvo sudaryta darbo grupė, dėl atostogų sezono vasarą šis klausimas nebuvo tinkamai išnagrinėtas ir prie jo teks sugrįžti. Posėdžio dalyviai paraginti siūlyti datas dėl šio klausimo įtraukimo į darbotvarkę. Taip pat pasiūlyta susirinkti darbo grupei ir aptarti aktualiausius klausimus, prieš rengiant kreipimąsi į savivaldybės tarybą.

Pranešėjas pateikė informaciją, kad į š. m. lapkričio mėnesio darbotvarkę reikės įtraukti klausimą dėl pasiruošimo Klaipėdos miesto jūrinės kultūros apdovanojimui „Albatrosas“. Todėl sekančiame posėdyje reikės sudaryti darbo grupę, kuri prižiūrėtų pasirengimo procesą.

Į spalio mėnesio posėdį siūloma įtraukti klausimą dėl buriavimo aktualijų. O klausimą dėl Klaipėdos miesto jūrinio įvaizdžio formavimo siūloma nukelti vėlesniam laikui.

NUTARTA:

Informaciją priimti domėn.

Nutarta bendru sutarimu.

Posėdžio pirmininkas Petras Bekėža

Posėdžio sekretorius Aleksandras Kaupas